
Рәхимова Рәмзия Исмәгыйль кызы, Арча муниципаль районы Г.Тукай исемендәге Яңа Кырлай урта мәктәбенең инглиз теле укытучысы. 

Алма агачыннан ерак төшми.
	Һөнәрләрнең ниндиләре генә юк. Һәр кеше үзенә якынын сайлый ала. Минем язмам һәр һөнәрнең дә башлангыч нигезе булган-укытучы турында. Укытучы - катлаулы да, мактаулы да, шул ук вакытта кирәкле дә профессия. Ул укучыларны яратырга, алар белән уртак тел таба белергә, ярдәмчел һәм аңлаучан булырга тиеш. Болардан тыш укытучы бала күңеленә үтеп керү юлларын да сайлый алырга һәм тирән белем биреп олы тормышка әзерләргә омтылырга тиеш. Укытучы булу өчен уку гына җитми минемчә, аның өчен ниндидер бер сәләт булу кирәк.
	Минем әнием дә - әлеге җаваплы һөнәр иясе. Аңа карап сокланам да, горурланам да мин. Әнием чын мәгънәсендә үз һөнәренә тугрылыклы булды. Ул укучыларының уңышларына карап сөенә дә, кайгыларына карап көенә дә белә. Укучылары күбрәк уңышларга ирешкән саен әниемнең йокысыз эзләнүләре бушка китмәгәнен аңлыйм мин. Укып чыгып үзләре күп кенә һөнәрләргә ия булган укучылары бүген дә әнием янына килеп йөриләр. Үзләренең ирешкән уңышлары белән уртаклашалар, кирәк булса киңәшләр сорыйлар. Вакыт-вакыт әнием аларның яшьтәшләре дә сыман тоела миңа.
	Нинди генә хезмәт иясе үтми укытучы кул астыннан. Шулай булгач, укытучы һәр һөнәрнең асылы дияргә тулы хакыбыз бар. Һәр кеше үзенең гомерендә ирешкәннәре өчен остазларына бурычлы һәм рәхмәтле.
	“Алма агачыннан ерак төшми”,- ди халык мәкале. Чыннан да, тирә-ягыбызга игътибарлырак булсак, бу мәкальнең бик тә хикмәтле булуына инанасың. Авылдашларыбызны гына алыйк. Бу күршеләребез бик тырышлар, алар көне-төне эштә. Шуңа күрә яшәү шартлары да  бик әйбәт, йорт-җирләре дә көлеп тора. Аларның балалары да мәктәптә тырышып укыйлар, әти-әниләренә булышырга да вакыт табалар. Үсеп җиткәннәре үзләренең тормышларын матур итеп коралар.
	Икенче күршеләребезнең яшәеше матур дип әйтмәс идем. Алар эш яратмыйлар, тапкан акчаларын да бер дә кирәкмәгәнгә исраф итәләр. Йорт-җирләренең дә рәте юк. Аны яңарту турында уйламыйлар да. Балалары да мәктәптә эленке-салынкы гына укый. Укып бетергәннәре дә, матур тормыш кора алмыйлар, исерткеч кебек начарлыклардан да йөз чөермиләр.
	Бу мәкальне үз гайләм мисалында да исбатлап китәсем килә. Минем әнием Павлова Әминә Миннегали кызы гомере буе укытучы булып эшләде. Ул хезмәт юлын 1972 елда үзе укыган Өчиле сигезъеллык мәктәбендә өлкән пионервожатый һәм укытучы булып башлый. Мәктәптә Зыятов Фәрхәт абый җитәкчелегендә үзешчән сәнгать  түгәрәген оештырып җибәрәләр һәм төрле авылларга барып, театрлар, концертлар куйганнар. Колхозда эшләүче алдынгы эшчеләргә багышлап стен-газеталар чыгарганнар, балалар белән аларга  концертлар куйганнар. Кияүгә чыкач, Иске Кырлай, Чиканас, Өтнә, Әзәк башлангыч мәктәпләрендә 20 ел кар, буранга, яңгырга карамый җәяү күрше авылларга йореп эшләргә туры килә. Бары тик 1992 елда гына үзе яшәгән  Иске Иябаш башлангыч мәктәбендә укыта башлый. Әнием сөйләвенчә, ул елларда укыту шактый авыр булган. Иске бина бик начар хәлдә була, техник хезмәткәргә акча түләнмәү сәбәпле, әниемә директор, укытучы һәм мичкә ягу, җыештыру вазифаларын берүзе башкарырга мәҗбүр була. Классларда 20-30 бала укыган, мәктәпләр салкын, класс кабинетлары, мәктәп үзе дә бик кечкенә. Ул чакларда сыйныфында күпме генә бала булуына да карамастан, аларның һәрберсенә үз җылысын, үз мәхәббәтен тигез итеп өләшкән әнием.
	Яңа бина салынгач та анда укыта башлаганчы, бик күп хезмәт куярга туры килә. Эшләү дәверендә мәктәптә тормыш таләп иткән яңалыклардан артта калмыйча, җиң сызганып эшләргә туры килә аңа. Тик шулай да әнием укучыларына төпле белем бирү өчен армый-талмый эшләгән. Аның хезмәте - аның укучыларында. Аларның барысы да зур кешеләр булып үсеп чыктылар, барысы да кешелекле, мәрхәмәтле. Араларында колхоз һәм авыл советы рәисләре дә бар, укытучылар да, табиблар да, гади хезмәткәрләр дә. Кем генә булуларына карамастан, инде озак еллар лаеклы ялда булган әниемнең тәрәз төпләрен алар гөл-чәчәкләргә күмәләр, кайсы гына төбәкләрдә булуларына карамастан, телефон номерыбызны эзләп табып, телефон аша булса да әниемнең тавышын ишетергә телиләр.
	38 ел эшләү дәверендә район адмнистрациясенең Рәхмәт хатлары, район мәгариф оешмасының Почет грамоталары, РФ мәгариф һәм фән министрлыгының Почет грамотасы белән бүләкләнә, шулай ук ул – “Хемәт ветераны” да.  2007 елдан әнием лаеклы ялда. Әниемнең нурлы йөзен, җылы карашын һәрвакыт тоеп яшим. Сабырлык, түземлек, зирәклек кебек сыйфатларны үзенә туплаган Әниемә читтән карап сокланам. Мәгариф маяклары менә шундый буладыр ул.
Әнием!
Син минем иң-иң газизем
Иң-иң яраткан кешем.
Дәвам итәм армый-талмый
Син хөрмәт иткән эшең.

Бу дөньяны тик гүзәллек
Саклап калырлык түгел.
Аң-белем вә тәрбия,
Иманлы кирәк күңел.

Һәр укучың балаң кебек
Һәр хезмәтең - алтынлы.
Сау-сәламәт булып яшә
Сөй укучы халкыңны.

Мин дә, барлык укучың да
Сине белә "Әни" күк.
Сиңа әйтер рәхмәтләр ул
Галәм тулы - бик-бик күп.

Хезмәтеңә мең рәхмәтле,
Тәрбияң күңелләрдә!
Без бик бәхетле үскәнгә,
Әни, синең кулларда!
	Укытучы хезмәтенең бөтен авырлыгын күреп үссәм дә, үзем дә укытучы һөнәрен сайладым. Бүгенге көндә Яңа Кырлай урта мәктәбендә инглиз теле дәресләрен укытам. Үз фәнемне һәм үз эшемне, укучыларымны, хезмәттәшләремне бик яратам. Туктаусыз үз өстемдә эшләргә тырышам. Укучыларым олимпиада һәм конкурсларда гел призлы урыннар яулыйлар. 
	Кызларым да, аллага шөкер кечкенәдән миңа гел ярдәм итәргә тырыштылар, юкка-барга мине борчымадылар, минем хезмәтемнең бик авыр һәм җаваплы  икәнен аңлап үстеләр. Тик шуңа да карамастан, алар икесе дә минем әнием һәм минем юлны дәвам итәләр. Олы кызым Рүзиләм Казанда Карпов исемендәге лицейда башлангыч сыныфларны укыта. Үз эшен бик яратып башкара, балаларны бик ярата, укучылары да аны яратканы күренеп тора, чөнки читтән торып укыган вакытларында аңа гел шалтыратып, хәлләрен сорашып, сезне бик сагындык, кайчан киләсез дип язып торалар. Ә икенче кызым, Динарам, бүгенге көндә Арча педагогия көллиятенең икенче курсында укый. Киләчәктә ул да безнен эзләрдән киләчәк. “Алма агачыннан ерак тошми”, -  дип, юкка гына әйтмәгән бөек халкым
